
ANNEX 1
Creació de la llista de professionals per dur a terme els programes integrats en l’Estratègia de desenvolupament de programes de competències familiars a les Illes Balears 2019-2020 de la Direcció General d’Infància, Joventut i Famílies, i regulació del funcionament, els requisits i les condicions d’accés
	
1. Objecte

L’objecte d’aquest annex és la creació i l’establiment dels requisits bàsics comuns, els criteris de selecció, l’ordre de prelació i els aspectes d’organització de la llista de professionals per dur a terme els programes integrats en l’Estratègia de desenvolupament de programes de competències familiars a les Illes Balears 2019-2020 (d’acord amb l’apartat 5.1 de l’Estratègia).

2. Requisits

2.1. Requisits generals

Poden formar part d’aquesta llista totes les persones que compleixin els requisits següents:

· Estar en possessió d’algun dels títols de llicenciatura o grau següents: Psicologia, Pedagogia, Treball Social, Educació Social i Magisteri.
· Estar d’alta en el Cens d’empresaris, professionals i retenidors.
· Estar d’alta en el col·legi professional corresponent quan les normes exigeixin col·legiació per a l’exercici de la seva activitat professional.
· No incórrer en cap dels supòsits d’incompatibilitat establerts en la Llei 53/1984, de 26 de desembre, d’incompatibilitats del personal al servei de les administracions públiques, i el Reial decret 598/1985, de 30 d’abril, sobre incompatibilitats del personal al servei de l’Administració de l’Estat, de la Seguretat Social i dels ens, organismes i empreses que en depenen.
· No haver estat inhabilitades per a l’exercici de la seva professió per resolució judicial ferma.
· Disposar del certificat negatiu del Registre Central de Delinqüents Sexuals.
· Disposar d’una pòlissa d’assegurança de responsabilitat civil pels danys que puguin ocasionar en l’exercici de la seva professió.
· Estar al corrent de les obligacions tributàries i de la Seguretat Social. L’Administració comprovarà d’ofici el compliment d’aquest requisit.

2.2. Requisits específics

En la resolució de convocatòria de cada programa de competències familiars es definiran els requisits específics de formació per als professionals que l’han de desenvolupar.

3. Sol·licitud

3.1. Les persones interessades a formar part de la llista de professionals per dur a terme els programes integrats en l’Estratègia de desenvolupament de programes de competències familiars a les Illes Balears 2019-2020 han d’emplenar l’imprès de sol·licitud (annex 2), que estarà disponible al web de la Conselleria (http://www.caib.es/govern/organigrama/area.do?coduo=196&lang=ca). A la sol·licitud han d’indicar expressament les illes o les zones en les quals volen intervenir. A aquest efecte, s’estableixen les illes i les zones següents:

· Zona Palma: Palma, Calvià, Marratxí, Santa Eugènia, Andratx, Esporles, Bunyola i Puigpunyent.
· Zona Nord i Raiguer: Alaró, Binissalem, Búger, Campanet, Consell, Inca, Lloseta, Llubí, Mancor de la Vall, Santa Maria del Camí, Sencelles, Sineu, Selva, Alcúdia, Muro, sa Pobla, Pollença, Santa Margalida i Costitx.
· Zona Pla i Migjorn: Ariany, Llucmajor, Algaida, Petra, Porreres, Campos, Santanyí, Felanitx, Manacor, ses Salines, Lloret de Vistalegre, Sant Joan, Vilafranca, Maria de la Salut, Montuïri, Artà, Capdepera, Sant Llorenç des Cardassar i Son Servera.
· Zona Tramuntana: Sóller, Valldemossa, Deià, Banyalbufar, Estellencs, Escorca i Fornalutx.
· Zona Eivissa-Formentera: Eivissa, Sant Josep de sa Talaia, Santa Eulària des Riu, Sant Joan de Labritja, Sant Antoni de Portmany i Formentera.
· Zona Menorca: Ciutadella, Maó, es Castell, es Mercadal, es Migjorn Gran, Ferreries i Sant Lluís.

3.2. Amb la sol·licitud s’ha de presentar la documentació següent:

· Fotocòpia del document nacional d’identitat o, en el cas que la persona sol·licitant no sigui espanyola, del document oficial acreditatiu de la identitat (NIE, passaport o targeta de residència).
· Còpia compulsada del document que acrediti la titulació requerida.
· Declaració responsable de no trobar-se inhabilitat per a l’exercici de la seva professió per resolució judicial ferma ni d’incórrer en cap dels supòsits d’incompatibilitat que estableix la normativa vigent (annex 3).
· Còpia compulsada del document d’alta en el Cens d’empresaris, professionals i retenidors.
· Declaració responsable de la veracitat de les dades bancàries aportades (annex 4).
· Certificat d’estar inscrit en el col·legi professional oficial corresponent en què consti que la persona està al corrent de les quotes col·legials.
· Còpia compulsada de la pòlissa d’assegurança de responsabilitat civil i còpia del darrer rebut de pagament de la prima de l’assegurança.
· Certificat negatiu del Registre Central de Delinqüents Sexuals.

3.3. Les persones interessades a formar part de la llista de professionals per dur a terme els programes de competències familiars poden presentar dos tipus de sol·licitud, ambdues compatibles entre si:

a) Sol·licitud individual: en el cas que la sol·licitud sigui individual, la persona interessada ha de complir els requisits esmentats en el punt 2 d’aquest annex.
b) Sol·licitud d’equip: en el cas que la sol·licitud sigui grupal, totes les persones interessades han de complir els requisits esmentats en el punt 2 d’aquest annex.

3.4. Les sol·licituds, degudament emplenades, es poden presentar en qualsevol moment a la seu de la Direcció General d’Infància, Joventut i Famílies, ubicada al carrer de Sant Joan de la Salle, núm. 4 B, de Palma, o als llocs que determinen l’article 16.4 de la Llei 39/2015, d’1 d’octubre, del procediment administratiu comú de les administracions públiques, i l’article 37.1. de la Llei 3/2003, de 26 de març, de règim jurídic de l’Administració de la Comunitat Autònoma de les Illes Balears. Els aspirants de les illes de Menorca, Eivissa i Formentera poden registrar la seva sol·licitud a les oficines de la Conselleria d’Afers Socials i Esports de Menorca i d’Eivissa. En el cas que la sol·licitud no compleixi els requisits legals o els d’aquest annex o no incorpori la documentació esmentada en el punt 3.2, es requerirà la persona interessada perquè, en el termini de deu dies hàbils comptadors des de l’endemà de la notificació del requeriment, esmeni el defecte o aporti la documentació que hi manca, amb la indicació que, si no ho fa, es considerarà que desisteix de la petició, amb la resolució prèvia que s’ha de dictar en els termes legalment prevists. La Comissió Tècnica de Valoració, Gestió i Seguiment, prevista en el punt 10 d’aquest annex, revisarà la sol·licitud i la documentació aportada i comprovarà que les persones sol·licitants compleixen els requisits per formar part de la llista. La resolució d’inclusió o d’exclusió es notificarà a les persones sol·licitants.

4. Ordenació i gestió de la llista de professionals

4.1. Sobre la base de les zones triades en cadascuna de les sol·licituds, les noves incorporacions s’aniran afegint segons l’ordre d’entrada de la sol·licitud al Servei de Família.

4.2. El Servei de Família publicarà a la pàgina web de la Conselleria la relació de professionals de la llista inscrits en cada una de les illes i les zones de les Illes Balears i vetlarà perquè estigui permanentment actualitzada.

4.3. Els professionals inclosos a les llistes poden renunciar, de manera expressa, a continuar formant-ne part.

4.4. Així mateix, han de comunicar al Servei de Famílies qualsevol modificació de les seves dades personals o professionals.

4.5. Les llistes estaran obertes permanentment, d’acord amb el contingut de l’Estratègia.

5. Designació per a l’execució d’un programa

La Comissió Tècnica de Valoració, Gestió i Seguiment de l’Estratègia de desenvolupament de competències familiars creada a l’efecte proposarà la persona formadora inscrita individualment o les persones formadores inscrites de forma grupal (per als programes en els quals sigui necessari el desenvolupament del treball en grup). La designació es farà seguint un ordre de prelació determinat pels factors següents:

· L’odre d’entrada de les sol·licituds en la formació concreta de cada programa.
· L’àmbit territorial seleccionat.

Aquesta designació es farà mitjançant una resolució de la consellera d’Afers Socials i Esports.

6. Alteració de l’ordre en la llista de professionals

S’entén que la no acceptació de la designació queda justificada si s’acredita algun dels motius següents:

· Tenir una malaltia amb baixa mèdica.
1. Trobar-se fora de l’illa en el moment de l’execució del programa.
1. Tenir motius laborals que impedeixin desenvolupar el programa en el termini de set dies naturals des de la designació.

L’existència de qualsevol de les causes assenyalades s’ha d’acreditar adequadament, i, en aquest cas, se seleccionarà el següent professional de la llista.

7. Funcions dels professionals

7.1. Els professionals seleccionats de la llista no tindran, en cap cas, la consideració de personal al servei de l’Administració de la Comunitat Autònoma de les Illes Balears.

7.2. Per desenvolupar el programa corresponent, tenen les responsabilitats següents:

· Col·laborar amb els serveis municipals en la selecció de les famílies participants en els tallers, determinar el lloc d’impartició i els recursos materials per a la preparació de les sessions.
· Preparar els tallers assignats pel que fa als materials i al contingut.
· Dur a terme els tallers seguint les directrius marcades pel model de programa de competències familiars concret.
· Coordinar-se amb els serveis socials del municipi pel que fa a l’estat, l’evolució i el seguiment de les famílies.
· Assistir a les reunions que els proposin el Servei de Famílies i els municipis.
· Utilitzar els models de documents i registres establerts per la Direcció General d’Infància, Joventut i Famílies, així com portar al dia la documentació i la recollida de dades dels tallers.
· Presentar una memòria tècnica i una base de dades emplenada amb els resultats obtinguts, a més de la factura corresponent.

8. Desenvolupament dels programes

8.1. Els programes per desenvolupar s’establiran per resolució de la consellera d’Afers Socials i Esports.

8.2.Tots els programes seran totalment gratuïts per als usuaris.

8.3. Les entitats locals interessades es poden adherir l’Estratègia mitjançant un conveni amb la Conselleria d’Afers Socials i Esports.

8.4. Els municipis, les mancomunitats o les entitats que subscriguin el conveni corresponent poden sol·licitar la implantació de qualsevol programa de competències familiars mitjançant el full de sol·licitud que es pot descarregar de la web de la Conselleria d’Afers Socials i Esports.

8.5. Una vegada determinat el programa per desenvolupar a cada municipi, i concretades les dates, la Comissió Tècnica de Valoració, Gestió i Seguiment proposarà la designació del conjunt de professionals per executar-lo.

9. Retribució dels professionals

9.1. La Direcció General d’Infància, Joventut i Famílies retribuirà cada professional que desenvolupi programes de competències familiars a raó de 19,26 euros per hora treballada i facturada per programa realitzat. A aquesta quantitat cal afegir l’IVA al tipus reduït del 10 %, d’acord amb el que disposa l’article 20.U.8è.j) en relació amb l’article 91.U.2.7è de la Llei 37/1992, de 28 de desembre, de l’impost sobre el valor afegit.

9.2. Es preveu una indemnització per al desplaçament dels professionals en vehicle particular de 0,3322 € per quilòmetre, calculat per a un sol vehicle per cada desplaçament d’anada i tornada des del domicili fiscal declarat. El preu per quilòmetre ve determinat per la resolució del conseller d’Economia i Hisenda de 30 de desembre de 2009 per la qual s’actualitzen les quanties d’indemnització per raó del servei del personal al servei de l’Administració de la Comunitat Autònoma de les Illes Balears, o per les quantitats actualitzades en la data de la realització del servei.

9.3. La suma de les facturacions per ambdós conceptes mai no pot superar els 4.999,9 euros per persona perceptora en un període de dotze mesos.

9.4. La resolució de convocatòria de cada un dels programes pot regular específicament aspectes concrets sobre els serveis per facturar segons la durada, les característiques i el lloc d’execució i, per tant, establir una regulació diferent o complementària de la que estableixen els punts 9.1, 9.2 i 9.3 d’aquest annex.

9.5. Una vegada conclosa la intervenció, en els vint dies hàbils següents a la darrera sessió, cada professional ha de trametre al Servei de Família la sol·licitud de pagament degudament emplenada, a la qual ha d’adjuntar la documentació següent:

a) La factura, amb tots els conceptes desglossats.
b) Els justificants de les sessions.
c) La memòria tècnica.

10. Comissió Tècnica de Valoració, Gestió i Seguiment

10.1. Es crea la Comissió Tècnica de Valoració, Gestió i Seguiment com l’òrgan encarregat de la valoració, la gestió i el seguiment dels programes emmarcats en l’Estratègia de desenvolupament de programes de competències familiars a les Illes Balears 2019-2020.

10.2. La Comissió estarà integrada per un president i dos vocals, un dels quals ha d’actuar com a secretari o secretària:

a) El president serà el cap del Servei de Família de la Direcció General d’Infància, Joventut i Famílies o la persona que delegui.
b) Els vocals titulars i suplents de la Comissió han de ser personal del Servei de Família.

La directora general d’Infància, Joventut i Famílies designarà i nomenarà els vocals, titulars i suplents, de la Comissió.

10.3. La Comissió té les funcions següents:

· Rebre les sol·licituds de les persones que vulguin formar part de la llista de professionals.
· Revisar les sol·licituds i la documentació acreditativa del compliment dels requisits professionals de les persones interessades a formar part de la llista.
· Elevar a la directora general d’Infància, Joventut i Famílies l’informe favorable o desfavorable sobre cada professional perquè dicti la resolució corresponent.
· Gestionar la llista de tots els professionals per al desenvolupament dels programes concrets de competències familiars.
· Rebre les sol·licituds de programes dels ajuntaments i assignar-los l’equip de professionals encarregat d’executar-los.
· Supervisar la designació de l’equip de professionals d’acord amb l’ordre de prelació establert en la llista.
· Revisar la documentació justificativa que la persona formadora presenti juntament amb la facturació per al cobrament de la tasca duita a terme.
· Conèixer i resoldre les qüestions que es plantegin en relació amb la gestió, la valoració i el seguiment dels programes de competències familiars inclosos en l’Estratègia.
· Examinar i resoldre els incidents que es produeixin en relació amb l’alteració de l’ordre de les llistes.
· Vetllar per la qualitat del servei en el desenvolupament dels diferents programes familiars i emetre recomanacions en aquest sentit.
· Fer el seguiment de l’execució dels convenis subscrits amb els ajuntaments.

